Japanner sterf ná te veel energiedrankies - Maroela Media
'n Japanner is onlangs aan 'n oordosis kafeïen dood nadat hy te veel energiedrankies gedrink het. Dit was die eerste geval van sy soort wat al ooit in die land aangemeld is.
Plaaslike media het berig die man, glo in sy 20's, is in die Kyushu-gebied in Japan dood. 'n Nadoodse ondersoek deur forensiese kenners by die Fukuoka-universiteit het later bevind die man het gesterf aan 'n "noodlottige kafeïenvergiftiging".
Die oorledene het glo daagliks talle energiedrankies met 'n hoë kafeïeninhoud gedrink om by sy werk by 'n 24 uur-vulstasie wakker te bly. Tekens van 'n kafeïenpil is ook in sy maag gevind. Volgens die polisiedossier is die man een aand huis toe waar hy gaan slaap het. Kort daarna het hy wakker geword en begin braak. Hy is na 'n hospitaal gehaas waar hy later dood is.
Een van die vervaardigers van energiedrankies in Japan waarsku op die verpakking van sy produkte dat 'n oordosis van energiedrankies of die vermenging daarvan met alkohol newe-effekte tot gevolg kan hê. Volgens Japan se Voedselveiligheidskommissie is "drie koppies koffie vir volwassenes" of " 'n 350 ml-blikkie gaskoeldrank vir kinders" 'n gepaste hoeveelheid kafeïen wat daagliks ingeneem kan word.
Energiedrankies is egter oral bekombaar in kruidenierswinkels, kroeë, restaurante en dansklubs.
Die goed is vir mense wat aktief gaan wees – bv langafstand gaan hardloop en dan ook nie 'n hele paar blikkies/glasevol nie. Ek kon nie glo, en tog is dit so, dit het ek al male sonder tal gesien hoe ma's vir kleuters (KLEIN) in 'n stootkarretjie dit gee om te drink! HOE doen mens dit? die kind kan skaars loop dan word hy 'n E…. in die hand gestop!